Inge Ryan

Inge Ryan (født 15. august 1956 i Overhalla i Nord-Trøndelag) er en norsk tidligere politiker (SV). Han var fylkesmann i Nord-Trøndelag 2009–2017 og satt som stortingsrepresentant for fylket i to perioder, 2001–2009. I den siste perioden var han partiets parlamentariske leder. Fra 2017 til 2020 var han prosjektleder og deretter rådmann i «nye Namsos», kommunesammenslåingen mellom Namsos, Fosnes og Namdalseid.

 Bakgrunn og tidlig yrkeskarriere 
Han har examen artium fra Namdal gymnas fra 1975, og tok lærerutdannelse ved Alta lærerhøgskole og Levanger lærerhøgskole 1977–1980. Han har også historiestudier fra Bodø distriktshøgskole, pedagogisk utdannelse fra Universitetet i Trondheim og lederutdannelse fra Høgskolen i Levanger. Ryan var lærer 1975–1977 og 1980–1987, rektor 1987–1991, lærer og pedagogisk konsulent 1991–1992, distriktsarbeidssjef 1994–1997 og daglig leder i Indre Namdal regionråd 1997–2001.

Ryan er far til sangeren Ola Marius Ryan. Inge Ryan er fra 2005 gift med Kristelig Folkeparti-politiker Bjørg Tørresdal.

 Politisk arbeid 
Ryan var medlem av Namsskogan kommunestyre 1992–2001, herunder som ordfører 1992–1995 og varaordfører 1995–1999. Han ble valgt gjennom et valgteknisk samarbeid med Senterpartiet. Han var også medlem av Nord-Trøndelag fylkesting 1992–2001 og medlem av fylkesutvalget 1995–2001. Av andre verv kan nevnes leder i Namsskogan SV 1992–1994, styremedlem i Nord-Trøndelag Elektrisitetsverk 1992–1999, styremedlem i Kommunenes Sentralforbund 1999–2001, styremedlem ved Høgskolen i Nord-Trøndelag 1999–2001 og nestleder i Sosialistisk Venstreparti 1999–2003.

Han tapte kampen om nominasjon til Stortinget fra Nord-Trøndelag mot sittende stortingsrepresentant Jorunn Hageler foran stortingsvalget i 1997.«SV: Tapte nominasjon, tar nestleder-tenkepause». NTB (16. februar 1997). Ryans distriktspolitiske engasjement gav ham rollen som partiets distriktspolitiske talsmann i forkant av nominasjonen foran stortingsvalget i 2001. På Stortinget var han medlem av Stortingets næringskomité 2001–2005, parlamentarisk leder 2005–2009 og 1. nestleder i Stortingets kontroll- og konstitusjonskomité 2005–2009. Den 19. juni 2008 offentliggjorde Ryan at han ikke ville søke gjenvalg til Stortinget i 2009.

 Karriere etter politikken
Han ble i statsråd den 19. desember 2008 utnevnt til fylkesmann i Nord-Trøndelag for en periode på seks år, og tiltrådte da stortingsperioden var over, 2. november 2009. Han var fylkesmann i Nord-Trøndelag til 30. september 2017. Fra oktober 2017 til oktober 2020 var han prosjektleder og rådmann for nye Namsos kommune som er en sammenslåing av de tidligere kommunene Namsos, Fosnes og Namdalseid. Inge Ryan blir rådmann i nye Namsos ; Namdalsavisa, 18. mai 2017 

Fra 2011 til 2019 var Ryan leder i programstyret for Merkur-programmet, Kommunal- og regionaldepartementets program for å utvikle og styrke dagligvarebutikker og bokhandler i Distrikts-Norge.Siste styremøte for Inge Ryan. merkur-programmet. Besøkt 23. september 2021.

I 2021 ble Ryan leder for ekspertutvalget som skulle finne årsaken til kvikkleireskredet i Gjerdrum 30. desember 2020.Tidligere SV-topp skal finne årsaken til katastrofe-skredet. VG. Besøkt 23. september 2021.

 Referanser 

 Eksterne lenker 



Kategori:Stortingsrepresentanter fra SV
Kategori:Stortingsrepresentanter for Nord-Trøndelag
Kategori:Stortingsrepresentanter 2005–2009
Kategori:Stortingsrepresentanter 2001–2005
Kategori:Ordførere i Namsskogan
Kategori:SV-ordførere i Nord-Trøndelag
Kategori:Fylkesmenn i Nord-Trøndelag
Kategori:Norske skoleledere
Kategori:Personer fra Overhalla kommune